壽曾大監
作者：釋善珍
朝代：宋

paragraphs: 公家中朝第一人，一門兄弟皆朱輪。
公材吏能固無敵，筆端亦自回千鈞。
我生不識平津閣，晚識老監猶絕倫。
長松閲世傲雲壑，萬牛回首山嶙峋。
清都夢斷薄冠冕，三生髣髴賀季真。
巋然靈光獨殿魯，閑似商皓深避秦。
園林陰成鐘鼓樂，風波不駭鷗鷺馴。
千卷賜書善和宅，萬金買石平泉春。
古來此事總輸公，六環金带何足珍。
封胡歲歲捧壽樽，蟠桃積核齊崑崙。